ΓΡΑΠΤΗ ΕΡΩΤΗΣΗ E-3206/97 υποβολή: Freddy Blak (PSE) προς την Επιτροπή (16 Οκτωβρίου 1997)

Θέμα: Ενίσχυση για την επαναπροσαρμογή θυμάτων βασανιστηρίων

Μπορεί η Επιτροπή να επιβεβαιώσει ότι υπάρχουν καθυστερήσεις όσον αφορά την καταβολή ενίσχυσης για την αποκατάσταση θυμάτων βασανιστηρίων παρά το γεγονός ότι το Ευρωπαϊκό Κοινοβούλιο, δημιουργώντας την ειδική θέση του προϋπολογισμού Β7-7070 το 1997, φρόντισε για τη διάθεση 6 εκατομμυρίων Εcu ακριβώς για το σκοπό αυτό;

Μπορεί η Επιτροπή να ανακοινώσει πόσοι από τους δικαιούχους της ενίσχυσης της προαναφερθείσας θέσης του προϋπολογισμού έχουν πράγματι λάβει ενίσχυση το 1997; Μπορεί η Επιτροπή να εξηγήσει για ποιό λόγο ορισμένοι δικαιούχοι της ενίσχυσης ακόμα δεν έχουν λάβει χρήματα κατά το τρέχον έτος;

Είναι ενήμερη η Επιτροπή για το γεγονός ότι, κατά μέσον όρο, το χρονικό διάστημα που χρειάζεται για την εξέταση των αιτήσεων έχει αυξηθεί από 3 μήνες το 1994 σε 8 μήνες το 1996, ενώ φέτος υπάρχει κίνδυνος να φθάσει έως και 10 μήνες;

Ποιά μέτρα προτίθεται η Επιτροπή να λάβει για την επίλυση των προαναφερθέντων προβλημάτων, και με ποιον τρόπο θα αποφύγει να δημιουργηθεί παρόμοια κατάσταση και πάλι το 1998;

Απάντηση του κ. Van den Broek εξ ονόματος της Επιτροπής (17 Νοεμβρίου 1997)

1. Η Επιτροπή μπορεί να επιβεβαιώσει ότι, επειδή θέλει να παράσχει, σύμφωνα με τις επιθυμίες του Κοινοβουλίου, μεγαλύτερη διαφάνεια στη διοίκηση των προγραμμάτων επιχορηγήσεών της, έχουν σημειωθεί καθυστερήσεις στην πληρωμή χορηγήσεων σε οργανώσεις που εργάζονται για την αποκατάσταση θυμάτων βασανιστηρίων.

2. Το 1997 εκπονήθηκαν 33 συμβάσεις και στις περισσότερες περιπτώσεις έχει γίνει ή έχει ενταλθεί η πρώτη καταβολή. Αναμένεται να εκπονηθούν άλλες 20 συμβάσεις πριν από τα τέλη του 1997. Οι καθυστερήσεις οφείλονται στην αναδιοργάνωση που αναφέρθηκε παραπάνω.

3. Η Επιτροπή γνωρίζει ότι έχει αυξηθεί σημαντικά από το 1994 ο μέσος χρόνος που χρειάζεται για την επεξεργασία των αιτήσεων.

4. Η Επιτροπή έχει αρχίσει εκτεταμένη αναθεώρηση της υποστήριξης οργανώσεων μέσω επιδοτήσεων. Μέχρι σήμερα, η υποστήριξη οργανώσεων που βοηθούν θύματα βασανιστηρίων θεωρείται ως υποστήριξη προγράμματος και υπόκειται σε έλεγχο σύμφωνα με το SEM 2000. Μόλις υιοθετηθούν αναθεωρημένες κατευθυντήριες γραμμές για επιδοτήσεις, ελπίζεται ότι θα είναι δυνατή η διαχείριση της υποστήριξης θυμάτων βασανιστηρίων βάσει αυτών των κατευθυντηρίων γραμμών οι οποίες θα παρέχουν πιο γρήγορη και κατάλληλη βοήθεια απ' ό,τι είναι σήμερα δυνατό.

Η Επιτροπή, σαν γενικό κανόνα, έχει θέσει σαν στόχο να ολοκληρώνονται οι ενέργειες πληρωμής εντός 60 ημερών ((SEC(91)1172, SEC(95)1122, SEC(96)564. )). Για τις περιπτώσεις όπου, παρά τα μέτρα αυτά, η πληρωμή δεν έχει πραγματοποιηθεί εντός των 60 ημερών, η Επιτροπή αποφάσισε, τον Ιούνιο του 1997, να αλλάξει την πολιτική της σχετικά με τις συμβάσεις, με την εισαγωγή από 1ης Οκτωβρίου 1997 του δικαιώματος των πιστωτών να λαμβάνουν τόκους όταν καθυστερούν οι πληρωμές ((SEC(97) 1205. )). Η απόφαση αυτή για την πληρωμή τόκου δεν εφαρμόζεται στους υπαλλήλους, ούτε στις δημόσιες αρχές, ούτε ισχύει για τις άμεσες επιδοτήσεις. Καλύπτει, ωστόσο, επιχορηγήσεις και οικονομικές συνεισφορές όταν υπάρχει μια ειδική υποχρέωση για τον δικαιούχο, π.χ. η υποχρέωση υποβολής έκθεσης προκειμένου να φανεί ότι οι πόροι χρησιμοποιήθηκαν σύμφωνα με τους καθορισθέντες στόχους. Μακροπρόθεσμα, η Επιτροπή εξετάζει τη δυνατότητα επέκτασης της πληρωμής τόκων και σε άλλους τομείς με τροποποίηση του δημοσιονομικού κανονισμού.